Vodo, moje si ogledalo

Kaplje. Svaka kap, mala voćka. Mučno zrije, izvija se, ispija oko sebe i – pada. Nekada teče klokotavim kikotom dubokog daha. Div koji spava, a nad njim postelja zvijezda. Jutrom orošena trava. U žednoj ljudskoj ruci drhti kao sjajno ogledalo.

Iz svakog ugla gleda neka priča, a priča o vodi, među njima, liči na legendu. Pričanu tihim glasom nad dječijim uzglavljem uz cvrčanje ljetnje noći: „Ima jedna talasasta nit kojom je prošivena zemlja, koja sve dodiruje i spaja...“ Priča tako skromna da je uzvišena. Nadglasava čovjekov mit o vladanju nad prirodom. Čovjeku je dovoljno slušati. Nisu ti kotrljajući oblaci njegovi podanici, ne može ih u tanke niti presti. Ni srebro ni zlato ne kupuju sjaj sa snijega. Ne podmićuje se planinski potok. Ti valovi se ne pregibaju da bi se njemu poklonili – ne ljube ljudsko stopalo što pred njima uzmiče na suhi pijesak. Svoju tajnu ne duguju takvima. Tajnu tanku poput površine mora, a skrivenu poput njegova dna.

Ne može se reći o čemu je ta tajna. Možda, i da se zna, ne bi mogla teči kroz riječi. Za nju je pripremljeno da obilazi oko usnule mahovine i kamenja, možda i zauvijek. Skrivena u grivi galopirajućih oblaka. Njen trag se javlja kao izmaglica onog trena kad se pogleda u široko okno jezera. Kada se ljudsko oko sretne sa netrepćućim okom same Majke prirode. U onom odrazu što treperi u prigušenim bojama. Mnogo je ogledala, mirnih i staloženih, pred ljudskom pojavom, ogledala u kojima ništa nije iskrivljeno i sve odgovara našoj percepciji. Ali izlomljeni odraz, pomiješan sa sjajem sunca, priča svoju priču. Dok ispod površine, preko ispranih oblutaka, prelijeću zrake svjetlosti, sa površine pogled uzvraća drhtava prilika prigušenih boja. Kao da voda strahuje od utvare što sada gleda u nju. Kao da ne smije vratiti odraz bolji od viđenog, jer lagati ne umije. Ne želi da se miješa sa onim što protiče kroz ljudska srca. Možda upozorava. Ukazuje li nam na našu krivnju, pa i onda kada je ravnodušna, bez talasa? Krije li ona svoje tajne samo od čovjeka?

Krvari. I plače. Svaka suza, velika tuga. Mučno jeca, izvija se, ispija oko sebe i – pada. Nekada teče prigušeno kao dim što pripija se uz tlo u danima kad nebo je prekriveno tustim oblacima. Otrovana pohlepom koju poji. Bistru površinu obuzima sljepilo, ali i tad ona vraća odraz. Drugačiji, ali jednako stravičan. Iz njega viri tijelo mrtve ptice. To je poruka u boci koja ide od obale do obale. Voda guta otrove i čeka. Život guta vodu i čeka. Teška je bolest čovjekova. Guši ga i muči, a on ne uzmiče, već nastavlja da truje čaše koje nisu njegove. Teška je bolest što boluju je drugi, a njen otrov truje i nedužne. To je takav gutljaj da – kada se saberu sve nemoći jedne duše i propast u koju ona opet odlazi – ostavlja samo gorčinu. Da li bi se sa gutljajem svježe izvorske vode mogla ispiti i skromnost te prirodne sile? Jer skromnosti smo istinski žedni. Žedni smo, u dušama nam ispucala suha zemlja. Navikavamo se na nju. Žedni ćemo i ostati ako zaboravimo cvijeće.

Kada kap zatrese mirnu površinu, gužva je poput tkanine. Na trenutak... Onda je opet mirna, bez nabora i neravnina. U pećini ista kap klizi niz površinu kamena u promukloj tami. Ukrašava taj predio po svom toku. To je voda. Ona je veći dio nas. Njene vrline su u nama. Naš odraz. Naš obraz. Mi gledamo u nju, ali i ona gleda u nas. Kada se žedni sagne i kada se njegov pogled sa njenim sretne – vidjet će svoj odraz. Treba se pobrinuti da ugleda nešto lijepo.

Begić Fadila IIIb